Nariadenie Rady (EHS) č. 892/88
z 29. marca 1988,
ktorým sa mení a dopĺňa nariadenie (EHS) č. 2261/84, ktorým sa stanovujú všeobecné pravidlá na poskytovanie podpory na výrobu olivového oleja a podpory organizáciám výrobcov olivového oleja
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi [1], naposledy zmenené a doplnené nariadením (EHS) č. 3994/87 [2], a najmä na jeho článok 5 ods. 4,
keďže podpora na výrobu už nie je obmedzená na plochy vysadené olivovými stromami pred určitým dátumom; keďže nariadenie Rady (EHS) č. 1590/83 zo 14. júna 1983 o stanovovaní plôch vysadených olivovými stromami, ktoré spĺňajú nárok na podporu na výrobu olivového oleja [3] sa musí z tohoto dôvodu zrušiť;
keďže sa musia stanoviť kritériá na stanovovanie pestovateľov olív, ktorých priemerná produkcia prekračuje dané množstvo;
keďže organizácie výrobcov musia byť oslobodené od určitých úloh, ktoré sa týkajú kontroly prehlásení o pestovaní, nakoľko tieto kontroly v súčasnosti vykonávajú špecializované agentúry; keďže pravidlá týkajúce sa použitia čiastky zadržanej z podpory na výrobu pre organizácie výrobcov sú predmetom revidovania;
keďže nariadenie (EHS) č. 1915/87 [4] zmenilo a doplnilo - okrem iného - systém podpory na výrobu olivového oleja tým, že bolo stanovené maximálne množstvo olivového oleja, na ktoré sa podpora na výrobu bude vyplácať; keďže tieto ustanovenia nariaďujú, že v prípade, ak skutočne vyrobené množstvo bude väčšie ako maximálne množstvo, tak jednotková čiastka vyplácanej podpory sa zníži o koeficient; keďže, v prípade, že vyrobené množstvo je menšie ako maximálne množstvo, rozdiel sa musí pripočítať k maximálnemu množstvu stanovenému pre nasledujúci hospodársky rok; keďže žiadne zníženie podpory sa neuplatňuje na malých výrobcov; keďže sa musia stanoviť pravidlá na stanovenie konečnej podpory, ktorá sa musí poskytnúť, na predbežné vyplatenie podpory a na stanovenie odhadnutej výroby a skutočne vyrobeného množstva; keďže podpora sa poskytuje na základe rôznych kritérií v závislosti od toho, či pestovatelia olív sú členmi organizácie výrobcov a či ich produkcia prekračuje dané množstvo; keďže sa musia stanoviť pravidlá na stanovenie takéhoto množstva; keďže nariadenie (EHS) č. 2261/84 [5] naposledy zmenené a doplnené nariadením (EHS) č. 3763/86 [6], sa musí zmeniť a doplniť;
keďže skúsenosti s uplatňovaním systému podpory na výrobu ešte nie sú dostatočné na navrhnutie revízie takéhoto systému, a to najmä z toho dôvodu, že tento systém sa v súčasnosti uplatňuje na dva nové členské štáty; keďže lehota na predloženie správy o fungovaní mechanizmov poskytovania podpory sa na základe tohoto dôvodu musí predĺžiť,
PRIJALA TOTO NARIADENIE:
Článok 1
Nariadenie (EHS) č. 2261/84 sa týmto mení a dopĺňa takto:
1. Článok 2 ods. 1 sa nahrádza takto:
"1. Podpora na výrobu sa poskytne vzhľadom na olivový olej definovaný v bodoch 1 a 4 prílohy k nariadeniu 136/66/EHS."
2. V článku 2 ods. 4 sa číslo "100" nahrádza číslom "200".
3. Článok 2 ods. 5 a ods. 6 sa nahrádzajú nasledujúcim odsekom:
"5. Vyrábajúce členské štáty určia, ktorí pestovatelia olív majú výrobu najmenej 200 kg oleja v zmysle článku 5 ods. 2 nariadenia č. 136/66/EHS na základe priemerného množstva vyrobeného oleja na ktoré bol uznaný nárok na podporu počas dvoch predchádzajúcich hospodárskych rokov.
V prípadoch, keď neexistujú potrebné údaje alebo nie sú k dispozícii alebo pestovateľ olív pozmenil prehlásenie o pestovaní, ktorého súčasťou bola aj zmena výrobného potenciálu, v oprávnenie sa určí vynásobením počtu rodiacich olivových stromov s priemernou hodnotou výnosom olív a výťažkov oleja stanovených, podľa článku 18, za dva predchádzajúce hospodárske roky."
4. Druhá zarážka článku 3 ods. 1 sa nahrádza takto:
"- kópiu vyhlásenia podaného s cieľom kompilácie registra pestovania olív."
5. Druhá zarážka článku 6 ods. 1 sa vypúšťa.
6. Tretia zarážka článku 8 ods. 2 sa vypúšťa.
7. Prvá zarážka článku 10 sa nahrádza takto:
"- budú koordinovať činnosť organizácií z ktorých sú zložené a zabezpečia, aby tieto činnosti boli v súlade s týmto nariadením, a najmä budú priamo a v súlade s percentom, ktoré sa musí určiť, preverovať spôsob, akým boli vykonané kontroly špecifikované v článku 8,"
8. Druhá zarážka článku 11 ods. 1 písm. b) sa nahrádza takto:
"- množstvo olivového oleja, na ktoré sa podpora poskytuje prostredníctvom každej organizácie,"
9. Článok 12 ods. 2 sa nahrádza takto:
"2. Záloha uvedená v odseku 1 nemôže pre žiadneho žiadateľa prekročiť čiastku získanú vynásobením jednotkovej čiastky podpory stanovenej na základe článku 17a ods. 1:
- čiastkou vyplývajúcou z vynásobenia výnosov olív a výťažkov oleja, stanovených v súlade s článkom 18 počtom rodiacich olivových stromov uvedených v prehlásení o poraste, alebo
- čiastkou uvedenou v žiadosti, pokiaľ je takéto množstvo menšie ako množstvo získané na základe prvej zarážky."
10. Do kapitoly s nadpisom
"Záverečné ustanovenia"
sa vkladá nasledujúci článok:
"Článok 17a
1. V súlade s postupom uvedeným v článku 38 nariadenia č. 136/66/EHS sa do 1. marca vzhľadom na bežný hospodársky rok musí určiť nasledujúce:
a) odhadovaná výroba;
b) čiastka jednotkovej podpory na výrobu, ktorá sa môže vyplatiť vopred. Táto čiastka musí byť taká, aby sa - za výrobných podmienok každého hospodárskeho roku - zabránilo každému riziku neoprávnenej platby pre pestovateľov olív.
2. Najviac šesť mesiacov po ukončení hospodárskeho roku sa musí v súlade s postupom uvedeným v odseku 1 stanoviť vzhľadom na daný rok nasledujúce:
a) množstvo skutočne vyprodukované vzhľadom na ktoré bolo oprávnenie na podporu uznané;
b) jednotková čiastka podpory na výrobu uvedená v piatom pododseku článku 5 ods. 1 písm. b) nariadenia č. 136/66/EHS, ktorá sa vyplatí výrobcom, ktorých priemerná výroba činí aspoň 200 kg za hospodársky rok;
c) množstvo, ktoré sa musí preniesť do nasledujúceho hospodárskeho roku, pokiaľ vyprodukované množstvo uvedené v písmene a) bude menšie ako maximálne stanovené množstvo.
3. Členské štáty oznámia najneskôr do 31. januára Komisii svoje odhady výroby olivového oleja na bežný hospodársky rok. Komisia môže použiť aj iné zdroje informácií a v prípade potreby nechať vypracovať štúdie alebo posudky týkajúce sa výroby olivového oleja."
11. V druhom odseku článku 19 sa písmeno a) vypúšťa.
12. Článok 21 sa nahrádza takto:
"Článok 21
Do 1. januára 1990, Komisia predloží Rade správu o fungovaní systému podpory na výrobu olivového oleja, ktorá bude v prípade potreby doložená návrhmi na revíziu tohoto systému."
Článok 2
Nariadenie (EHS) č. 1590/83 sa týmto ruší.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. marca 1988